b'\n_START_ARTICLE_\nMarty Walsh\n_START_SECTION_\nIgralska kariera\n_START_PARAGRAPH_\nWalsh je za Kralji\xc4\x8dino Univerzo hokej igral med letoma 1902 in 1906. Bil je \xc4\x8dlan njihovega zmagovalnega mo\xc5\xa1tva leta 1905, ki je osvojilo naslov prvaka Interkolegiatskega zdru\xc5\xbeenja (angle\xc5\xa1ko Intercollegiate Union). Z univerzo je nato leta 1906 naskakoval Stanleyjev pokal, a neuspe\xc5\xa1no. Mo\xc5\xa1tvo Ottawa Silver Seven jih je nadigralo s 16-7 in 12-7. Na teh dveh tekmah je Walsh solidno igral, predvsem pa se je odli\xc4\x8dno zoperstavil superzvezdniku Ottawe Franku McGeeju. Slednje je bilo zelo pomembno za njegovo nadaljnjo kariero, saj je v sezoni 1907/08 pri Ottawi nadomestil odhod McGeeja._NEWLINE_V sezoni 1906/07 se je pridru\xc5\xbeil profesionalcem, zaigral je za mo\xc5\xa1tvo Sault Ste. Marie Marlboros. Sredi leta pa ga je zaustavila zlomljena noga, zato je v celi sezoni odigral le 7 od na\xc4\x8drtovanih 24 tekem. Njegova po\xc5\xa1kodba je spraznila mesto za Cyclona Taylorja, ki je kasneje postal najslavnej\xc5\xa1i pred-NHL igralec. Leta 1907 se je pridru\xc5\xbeil mo\xc5\xa1tvu Ottawa Senators, v njem ostal pet sezon in trikrat osvojil Stanleyjev pokal - 1909, 1910 in 1911. \xc5\xbde v prvi sezoni je bil vodilni strelec lige s 27 zadetki na 9 tekmah, od tega jih je 7 dosegel 7. marca 1908 proti Montrealu._NEWLINE_Walsh je bil napadalec, ki je zadeval veliko zadetkov. Leta 1909 je v samo 12 tekmah zabil 42 golov. Svoje statistike je \xc5\xa1e izbolj\xc5\xa1al leta 1911, ko je na tekmi proti izzivalcem za Stanleyjev pokal Port Arthurju natresel 10 zadetkov. To je bil drugi najbolj\xc5\xa1i dose\xc5\xbeek za Frankom McGeejem, ki je dr\xc5\xbeal rekord s 14 goli._NEWLINE_Leta 1962 so Walsha sprejeli v Hokejski hram slavnih lige NHL.'